**PRIPREMA ZA IZVOĐENJE RADIONICE**

**Voditeljice**: Valentina Zemlić, prof.

**Nastavna jedinica**: Učenje – od pripreme do realizacije

**Cilj nastavne jedinice**: Osvijestiti učenicima potrebu i način organiziranja procesa učenja.

**ISHODI:**

Učenici će:

* Postavljati ciljeve učenja
* Odabrati strategije učenja
* Primijeniti odabrane strategije učenja
* Samovrednovati učenje

**Oblici rada:**

* Individualni rad

**Nastavna sredstva i pomagala:**

1. Tablica procjene učenja
2. Papir s opisom faza učenja
3. Papir i olovka

**PRIPREMA ZA RADIONICU**

**1. UVODNI DIO**

S obzirom na to da su u trenutnoj situaciji učenici odgovorni na organiziranje vlastitog učenja, javlja se veći strah od neuspjeha čemu u pomoć može doskočiti samoregulirano učenje. Ono predstavlja samousmjeravajući proces u kojem učenici transformiraju svoje mentalne sposobnosti u vještine učenja. Svjesno planiraju i prate vlastite procese važne za uspješno obavljanje akademskih aktivnosti što se odvija u tri faze.

**Prije učenja** učenik imenuje što želi naučiti, procjenjuje težinu danog zadatka, analizira svoje zanimanje za predmet učenja i sposobnost usvajanja istog, planira vrijeme potrebno za učenje te u konačnici izabire strategije učenja.

U **fazi učenja** učenik održava pažnju, kodira informacije, poučava sam sebe, predočava, nadgleda vlastito učenje, upravlja vremenom, traži pomoć, jača svoje interese i potkrepljuje sam sebe. Drugim riječima, prati ostvarenje zadanih ciljeva iz prethodne faze.

U **fazi nakon učenja** učenik se samovrednuje, određuje uzroke uspjeha ili neuspjeha, prepoznaje osjećaj zadovoljstva ili nezadovoljstva ovisno o ishodu učenja, donosi zaključke o adekvatnosti odabrane strategije učenja. U slučaju da učenik iz ove faze izađe s uspjehom uz osjećaj zadovoljstva, to jača osjećaj samoefikasnosti, buduća očekivanja uspjeha, vjerovanja o vrijednosti učenja, te motivaciju za daljnjim učenjem.

**2. GLAVNI DIO**

Učenici ispunjavaju dijelove tablice koji se odnose na fazu prije i tijekom učenja imajući na umu ranije opisane faze učenja. Pri odabiru strategije učenja mogu se poslužiti aktivnošću odgajateljice Željke tijekom koje su se upoznali s raznim stilovima učenja kako bi prepoznali kojem tipu učenika pripadaju.

**3. ZAVRŠNI DIO**

Učenici ispunjavaju dio tablice koji se odnosi na fazu nakon učenja.

Literatura/izvori:

* Dukić A., Klarin M., Knežević M., Meštrović N., Šimić Šašić S., Šušić V. (2018.): *Priručnik za razvijanje socialnih i emocionalnih vještina darovitih učenika,* Zadar, url: <http://zadar-za-dar.eu/wp-content/uploads/2019/02/Priru%C4%8Dnik-za-razvijanje-SE-vje%C5%A1tina.pdf>